Galandum Galundaina

Galandum Galundaina ye ua banda de música tradecional strasmuntana cun çtaque pa la de la Tierra de Miranda, la banda ten sido bárias bezes lhaureada tanto la nible nacional cumo anternacional.

Ls sous antegrantes son Paulo Preto, Paulo Meirinhos, Alexandre Meirinhos i João Pratas.

Ye un grupo de música tradecional mirandesa criado an 1996 cul oubjetibo de arrecolher, ambestigar i dibulgar l patrimonho musical, las danças i la lhéngua de las tierras de Miranda (mirandés). L grupo faç la lhigaçon antre l'antiga geraçon de musiqueiros i la geraçon mais moça, assegurando la cuntenidade de la rica tradiçon cultural desta region, que durante anhos stubo an peligro de se perder.

Ls strumientos ousados, réplicas d'outros mui antigos, que manténen l'aspeto i sonoridade de ls mesmos, son gaitas de fuolhes mirandesas, fraita pastoril, çanfona, caixa de guerra, conchas de Santiago, castanholas, pandeiro, etc.

Para alhá de la música anstrumental, l grupo apersenta un repertório de música cun bozes, reproduzindo fielmente las melodies tradecionales, anriquecidas cun timbres, ritmos i harmonies capazes de criar eimoçon i, porque nó, algua modernidade.

Ls eilemientos de l grupo nacírun i crecírun an Tierras de Miranda (Fuonte Aldé i Sendin) adonde ganhórun coincimiento direto de la música qu'anterpretan atrabeç de l'ambiente fameliar, de l cumbíbio culs bielhos gueiteiros, i de la cunsulta de bielhas grabaçones.

Para alhá de la tradiçon musical fameliar, ls eilemientos de l grupo ténen tamien formaçon académica na ária de la música.

Ls eilemientos son:
 Paulo Meirinhos: boç, bombo, gaita de foles galega, percussones tradecionales
 Paulo Preto: boç, gaita de fuolhes mirandesa, çanfona, fraita pastoril i tamboril
 Alexandre Meirinhos: boç, caixa de guerra, percussones tradecionales
 Manuel Meirinhos: boç, percussones tradecionales, fraita pastoril i tamboril

Por bezes an cuncerto tamien son acumpanhados por un grupo de pouliteiros. Un grupo de moços de Fuonte Aldé, Sendin i Miranda de l Douro.

 Çcografie 
 2001 - L Purmeiro
 2005 - Modas I Anzonas
 2009 - Senhor Galandum

 Bideografie 
 2006 - "Galandum Galundaina al Bibo"

 Páigina oufecial
 MySpace

Catadorie:Bandas de Pertual
Catadorie:Lhéngua mirandesa
Catadorie:Miranda de l Douro